**Zobrazovanie islamu a moslimov v európskych médiách**

Spoločným menovateľom rešeršovaných kvantitatívnych obsahových analýz je zobrazovanie islamu a moslimov v európskych médiách. Možností, ako kvantitatívne analyzovať tento problém je viacero – od skúmania mediálneho zobrazovania islamu, moslimov a prejavov ich viery v súvislosti s aktuálnou udalosťou (napr. počas predvolebnej kampane alebo bezprostredne po incidente spájanom s islamským fundamentalizmom) až po všeobecnú analýzu výskytu a rámcovania mediálnych výstupov v krajinách s dominantne kresťanskou alebo ateistickou spoločnosťou.

Analýzy, ktorými sa zaoberám v tomto texte, pochádzajú zo švédskeho a španielskeho mediálneho prostredia.

1. **Kristian Steiner – Images of Muslims and Islam in Swedish Christian and secular news discourse**

Autor svoju analýzu zakladá na hypotéze, že rozdelenosť švédskej spoločnosti v otázke náboženských minorít sa odráža v spôsobe, akým jednotlivé médiá s odlišnou čitateľskou základňou informujú o islame a moslimoch.

Pri vypracovávaní štúdie autor využil deskriptívnu komparatívnu kvantitatívnu obsahovú analýzu (z angl. *descriptive comaprative quantitative analysis*). Analyzoval obsah 4 mainstreamových médií – *Dagens Nyheter* (liberálne noviny), *Dagen* (evanjelické noviny), *Världen idag* (denník pre kresťanskú pravicu) a *SD-Kuriren* (tlačový orgán tamojšej neo-nacionalistickej strany), práve pre ich jasnú politickú a názorovú vyhranenosť.

Analýze boli podrobené mediálne výstupy publikované počas rokov 2006 a 2007, ktorých dominantnou témou bol islam alebo moslimovia. Autor skúmal editoriály (alebo tzv. „úvodníky“) – teda žurnalistický žáner komentujúci aktuálne dianie, resp. dominantnú tému vydania periodika. Liberálne noviny *Dagens Nyheter* zverejnili počas skúmaného obdobia 169 takýchto výstupov, evanjelické *Dagen* ich zverejnili 76, kresťansko-pravicové *Världen idag* 127 a nacionalistické *SD-Kuriren* 34 (v prípade tohto denníka autor hodnotil všetky výstupy, keďže celé médium je zo svojej povahy názorové).

Autor využil na skúmanie tonality textov o islame a moslimoch rámcovú analýzu (z angl. *framing analysis*) Roberta M Entmana. Mediálne výstupy podľa ich zarámcovania rozdelil na pozitívne, neutrálne a negatívne, pričom pri každom z týchto označení rozlišuje vyhranenosť alebo nevyhranenosť (extrémne postoje) autora voči predmetu/osobe, o ktorom jeho text pojednáva. V rámci analýzy bolo vyhodnocované:

* akými prívlastkami označujú texty jednotlivým moslimom,
* aké vlastnosti pripisujú texty moslimskej komunite ako celku,
* akým spôsobom opisujú správanie osoby moslimského vierovyznania.

Z analýzy vyplýva, že moslimovia sú zobrazovaní prevažne neutrálne v denníkoch *Dagens Nyheter* (77 %)a *Dagen* (70 %) a prevažne negatívne v prípadoch denníkov *Världen idag* (81 %) a *Kuriren* (77 %). Autor na základe rámcovej analýzy tiež tvrdí, že médiá, ktoré informujú o moslimoch prevažne neutrálne (*Dagens Nyheter* a *Dagen)* neponúkajú buď žiadne riešenia alebo sa zameriavajú na riešenia už existujúcich problémov, pričom zvyčajne nevyjadrujú vyhranený (extrémny) postoj. Periodiká zobrazujúce moslimov prevažne negatívne (*Världen idag* a *Kuriren*) zhruba v polovici prípadov neprichádzajú so žiadnymi riešeniami alebo sa zameriavajú na riešenia existujúcich problémov, pričom oproti predošlým dvom denníkom zastávajú voči opisovaným osobám alebo javom vyhranené (extrémne) postoje.

Kvantitatívnou analýzou dospel autor štúdie k záveru, že mediálny diskurz o islame a moslimoch kopíruje rozdelenosť švédskej spoločnosti v otázke postoja k tejto téme. Všetky skúmané média často komentujú islam, no rozdiel v ich prístupe tkvie predovšetkým vo výbere slovníka a miere ich postojovej vyhranenosti voči tomuto náboženstvu a veriacim. Autor v závere formuluje tézu pre ďalší výskum. Vzhľadom na zozbierané dáta predpokladá, že podobný prístup kresťansko-pravicových a neo-nacionalistických hnutí vytvára predpoklady pre budúce spojenectvá týchto politických prúdov.

1. **Portraits of Muslim women in the Spanish press: the burkini and burqa ban affair**

Analýza sa zameriava na stereotypy v zobrazovaní moslimských žien v španielskych printových médiách. Podnetom na jej vypracovanie bola otázka zákazu moslimského plavkového odevu pre ženy (burkini), ktorá bola diskutovaná naprieč viacerými európskymi štátmi v roku 2016, teda v čase vrcholiacej utečeneckej krízy.

Cieľom analýzy bolo potvrdiť alebo vyvrátiť trojicu nasledujúcich hypotéz:

* Moslimky sú v španielskych novinách zobrazované ako homogénny kolektív obetí
* So zobrazovaním moslimských žien a ich odievania sú spájané dva dominantné rámce: obeť a sprievodný jav islamizácie Európy
* Zobrazovanie tejto skupiny obyvateľstva sa líši v závislosti od svetonázorovej línie médiá

Autori štúdie podrobili kvantitatívnej obsahovej analýze 152 mediálnych výstupov publikovaných od 8. augusta do 9. septembra 2016, ktoré obsahovali slová „burkini“ alebo „burka“ a boli publikované v 5 najväčších printových titulov vychádzajúcich v Španielsku – *El País*, *El Mundo*, *La Vanguardia*, *El Periódico* a *ABC*. Súčasťou kódovacej knihy analýzy je tiež identifikovanie umiestnenia, resp. sekcie, v ktorej sa mediálny výstup v rámci periodika nachádzal (editoriál, domáce správy, medzinárodné správy, názory), žurnalistický žáner, resp. žánrová typológia textu (spravodajstvo, publicistika, iný/špecializovaný žáner) a typológia titulku (expresívny, apelujúci, tematický, informatívny).

S cieľom identifikovať rámcovanie moslimiek v médiách zostavili autori analýzy súbor 16 otázok, na ktoré je možné odpovedať „áno“ alebo „nie“, pričom:

* 8 otázok viedlo k identifikovaniu rámca „moslimská žena ako obeť“
* 4 otázky viedli k identifikovaniu rámca „moslimská žena ako hrozba“
* 4 otázky boli v priebehu vypracovávania štúdie vyradené, pretože neviedli k identifikácii žiadneho z rámcov

Z kvantitatívnej obsahovej analýzy vyplýva, že moslimky sú rámcované ako obete náboženstva predovšetkým v editoriáloch spomínaných periodík. Autori týchto žurnalistických textov mali tendenciu opisovať islam ako sexistické, monolitické a statické náboženstvo. Rámcovanie „moslimská žena ako hrozba“ bolo najčastejšie pozorované v domácom spravodajstve, ktoré vo viac ako 84 % prípadov naznačovalo, že tradičné náboženské odevy ako hidžáb, burka alebo burkini sú symbolmi extrémizmu, resp. islamského fundamentalizmu.

Tieto dva identifikované rámce boli najčastejšie prítomné v periodiku *ABC*, ktoré je považované za konzervatívny kresťanský denník. Naopak, spomínané rámcovanie sa v najmenšej miere objavovalo v progresívnom denníku *El Periódico*.

Kvantitatívnou obsahovou analýzou dospeli autori k potvrdeniu svojich hypotéz. Vo väčšine skúmaných mediálnych výstupov obsahujúcich slová „burka“ a „burkini“ dominovalo stereotypné zobrazovanie moslimských žien ako obete vlastného náboženstva (60 % a viac) alebo ako spoločenskej hrozby (70 % viac).

Autor: Radovan Jankovič